नवरात्र व्रत के बाद किया रावण का वध
भोपाल| भगवान श्रीराम ने देवी की आराधना के दौरान नवरात्र के व्रत के बाद ही रावण का वध किया था। इसी तरह महर्षि वेद प्रकाश से हस्तिनापुर में पांडवों ने देवी कथा सुनी थी। देवी पुराण कथा को पढ़ने और सुनने का बड़ा महत्व है। यह बात कथा वाचक मधुसूदन महाराज ने बुधवार को कमला नगर कोटरा में चल रही श्रीमद् देवी भागवत कथा के पांचवे दिन श्रद्धालुओं को संबोधित करते हुए कही। कथा वाचक ने इस दौरान श्रीराम जन्म महोत्सव एवं विवाह के प्रसंग भी सुनाए। इस मौके पर गृह मंत्री बाबूलाल गौर, उच्च शिक्षा मंत्री उमाशंकर गुप्ता, पूर्व विधायक पीसी शर्मा मौजूद थे।
मधुसूदन महाराज ने आगे कहा कि श्रीराम कथा, श्रीमद् भागवत, विष्णु पुराण और शिव पुराण कथा तो आसानी से सुनने मिल जाती है पर श्रीमद् देवी कथा कम ही मिल पाती है। देवी कथा का महत्व काफी अधिक है। कथा के बीच में मधुसूदन महाराज ने संगीतमय भजनों का गायन भी किया। इस दौरान श्रीराम, सीता, भरत, लक्ष्मण, शत्रुघ्न के रूप में कन्याओं को सजाकर झांकी के रूप में दिखाया गया।
hin_Deva hin_Deva hin_Deva